Олимп мафIэр Сочэ макIуэ
Мазищым нэблагъэкIэ къэралым и щIыпIэ псоми къыщрахьэкIа, XXII ЩIымахуэ Олимпиадэм и мафIэ зэIэпахыр дыгъуасэ Краснодар къалэм нэсащ.
Олимп мафIэр Краснодар къыщрахьэкI. Адыгейм ирашри, Олимп Джэгухэм я нагъыщэ нэхъыщхьэр пщэдджыжьым Краснодар крайм и Усть-Лабинск районым нагъэсащ. Абы иужькIэ эстафетэм Краснодар къалэм щыпащащ.
МафIэр километр 45-м щIигъукIэ къалэм кIуэцIрахащ. Ар цIыху 340-м зэIэпахащ, Олимп, Паралимп чемпиону пщыкIуз яхэту.
КомбайнкIи, шыкIи, автомашинэкIи мафIэр кърашэкIащ. КъызэгъэпэщакIуэхэм къызэрыхагъэщамкIэ, эстафетэр яубзыхуат къалэдэс дэтхэнэми мы Iуэхугъуэр и нэгу щIэкIыфын хуэдэу.
Краснодар и Театр утыкум къыщызэхуэса цIыху мин 20-р гуфIэгъуэм хэтащ. Абы щагъэува фалъэ иныр пагъэна и ужькIэ концерт дахэ екIуэкIащ, хьэрэкIытIэхэр уафэм драгъэлъэтеящ.
* * *
АдэкIэ мафIэр нобэ Сочэ яшэнурэ, XXII ЩIымахуэ Олимпиадэм зэрыщIидзэр игъэнаIуэу, «Фыщт» стадионым щагъэува фалъэшхуэр мазаем и 7-м пагъэнэнущ.
Эстафетэр зэрекIуэкIа махуи 123-м къриубыдэу абы километр мин 65-м щIигъу къызэринэкIащ. Урысей Федерацэм и субъект 83-м хыхьэ къали 136-м олимп мафIэр къыщрахьэкIащ цIыху мин 14-м щIигъум.
Мазаем и 5, 6, 7 махуэхэм Олимпиадэм и нагъыщэ нэхъыщхьэр Сочэ къыщрахьэкIынущ. Апхуэдэ пщIэ зыхуащIа цIыху 200-м яхэтынущ къэралым щыцIэрыIуэхэу Башмет Юрий, Дроздов Николай, Навкэ Татьянэ, Воеводэ Алексей сымэ, нэгъуэщIхэри.
Хьэтау Ислъам.
